Msichana aliyeozwa kwa mzee aokolewa

Msichana aliyeozwa kwa mzee aokolewa 
Wazazi wameonywa dhidi ya kuwatumia watoto wao kama vyombo vya kutafuta fedha, kwa kuwaoza kwa wanaume wakiwa wangali wachanga. 
Akizungumza kwenye mkutano wa wazazi katika shule ya msingi ya Kasidi. Mwalimu Mkuu, Bw Pascal Nadenje, aliwaomba wazazi wawatunze watoto wao ili kuepuka visa kama hivyo. 
"Kaunti hii ya Kilifi imekuwa ikipigana na visa vya watoto wadogo kupata mimba za mapema na kama jamii, tunafaa kuunga mkono juhudi za mashirika yanayohusika ili tuhakikishe wasichana wetu wako salama na wanaendelea na masomo yao ipasavyo," akasema Bw Nadenje. 
Hii ni baada ya msichana mwenye miaka 11 kuozwa kwa mzee mmoja katika kijiji cha Ruruma kata ndogo ya Rabai na nyanya yake. 
Msichana huyo aliokolewa na walimu wake ambao wanaendelea kufanya mpango aendelee na masomo.